B. Osobitná časť

K Čl. I

K bodu 1 

Návrh na vypustenie ustanovenia a poznámky pod čiarou k odkazu 3 súvisí so zmenou zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (čl. XII zákona č. 61/2015 Z. z.), a to doplnením § 4 o nový odsek 16. Na základe tejto zmeny bude ministerstvo zverejňovať na účely financovania zoznam študijných odborov a učebných odborov stredných odborných škôl podľa jednotlivých kategórií stredných odborných škôl na svojom webovom sídle.

K bodu 2

Navrhovaná zmena súvisí s rozšírením nadväzujúcich foriem odborného vzdelávania a prípravy o skrátené štúdium. Skrátené štúdium sa zavádza novelou školského zákona zákonom č. 61/2015 Z. z. Podmienky štúdia upravuje § 47a školského zákona.

K bodom 3 a 4

Zmena súvisí s požiadavkou zriaďovateľov škôl s financovaním nákladov na vzdelávanie žiakov základných škôl a špeciálnych základných škôl v zdravotníckych zariadeniach, v ktorých nie sú zriadené triedy alebo školy. Zmena súvisí aj s § 97 ods. 4 školského zákona, na základe ktorého je potrebné zabezpečiť vzdelávanie žiakov aj v zdravotníckych zariadeniach, v ktorých nie sú zriadené triedy alebo školy.

K bodu 5 

Vypustenie odseku 10 v ustanovení § 4 súvisí so zmenou charakterizovanou v bode 1. Na základe tejto zmeny bude môcť ministerstvo prideliť zriaďovateľovi strednej odbornej školy, ktorý vzdeláva žiakov v nových experimentálnych odboroch vzdelávania od septembra príslušného kalendárneho roka, finančné prostriedky vo výške potrebnej na vzdelávanie. V súčasnosti sa zriaďovateľom prideľujú finančné  prostriedky na žiaka strednej odbornej školy v experimentálnom odbore vzdelávania vo výške normatívu na žiaka 1. kategórie strednej odbornej školy (novela prílohy č. 1 nariadenia vlády sa vždy uskutočňovala k 1. januáru kalendárneho roka).

K bodu 6

Ide o legislatívno-technickú úpravu, ktorá súvisí s vypustením nadbytočnej poznámky pod čiarou.

K bodu 7

Aktualizujú sa znenia poznámok pod čiarou vzhľadom na zmeny súvisiace so zákonom č. 61/2015 Z. z. o odbornom vzdelávaní a príprave a o zmene a doplnení niektorých zákonov.

K bodu 8

Upravuje sa financovanie nákladov na žiakov stredných odborných škôl, ktorí sa pripravujú v systéme duálneho vzdelávania, a to podľa kategórie strednej odbornej školy, do ktorej bol odbor vzdelávania, v ktorom sa žiak vzdeláva zaradený. Normatív na žiaka sa určí ako pomerná časť z normatívu na žiaka príslušnej kategórie strednej odbornej školy, t.j. normatív je nižší o sumu zodpovedajúcu mzdovým nákladom na praktické vzdelávanie žiaka. Krátenie mzdového normatívu upravuje nová príloha č. 13. Úprava vyplýva z § 10 ods. 5 zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov.

Ďalej sa navrhuje upraviť výška normatívu na žiaka strednej odbornej školy vzdelávajúceho sa v skrátenom štúdiu, nakoľko tento žiak sa nebude zúčastňovať štúdia všeobecno-vzdelávacích predmetov. Skrátené štúdium sa zavádza novelou školského zákona (čl. XIII zákona č. 61/2015 Z. z.). Podmienky štúdia upravuje § 47a školského zákona.

Okrem toho sa navrhuje sa upraviť výška normatívu na žiaka konzervatória, ktorý už vykonal maturitnú skúšku v inom študijnom odbore, nakoľko tento žiak sa nebude zúčastňovať štúdia všeobecno-vzdelávacích predmetov.

K bodu 9

Vypustenie prílohy č. 1 súvisí so zmenami charakterizovanými v bode 1.

K bodu 10

Aktualizuje sa znenie prílohy č. 2 v súvislosti so zvýšenou personálnou náročnosťou pre  športové gymnáziá. Zmena koeficientu personálnej náročnosti a ekonomickej náročnosti výchovno-vzdelávacieho procesu pre športové gymnáziá súvisí so zmenou štátneho vzdelávacieho programu, a to rámcových učebných plánov pre gymnáziá s účinnosťou od 1.9.2015. Koeficienty sa menia z dôvodu zvýšenej personálnej náročnosti vzdelávania žiakov v rámci športovej prípravy. Táto zmena sa dotkne všetkých žiakov, ktorí absolvujú športovú prípravu v škole.

Okrem toho sa počíta aj so zmenou koeficientu personálnej náročnosti a ekonomickej náročnosti výchovno-vzdelávacieho procesu pre gymnáziá (až po ukončení celého cyklu vzdelávania – 4 roky), a to v súvislosti so zmenou štátneho vzdelávacieho programu, a to rámcových učebných plánov pre gymnáziá s účinnosťou od 1.9.2015. Táto zmena sa dotkne vzdelávania žiakov gymnázií postupne od 1 ročníka, počínajúc školským rokom 2015/2016. Počas tohto obdobia budú zvýšené náklady na vzdelávanie žiakov gymnázií dofinancované v rámci dohodovacieho konania.

K bodu 11

Doplnenie prílohy č. 13 súvisí so zmenami charakterizovanými v bode 8 (§ 4 ods. 16 návrhu nariadenia vlády). Pri výpočte koeficientov uvedených v prílohe vychádzalo ministerstvo z analýzy personálnej náročnosti vzdelávania žiakov stredných odborných škôl zriadených vyššími územnými celkami z roku 2013. Každá stredná odborná škola poskytla údaje o počte učiteľov a majstrov odbornej výchovy, ktorý sa podieľajú na výchove a vzdelávaní podľa jednotlivých kategórií stredných odborných škôl. To znamená, že ak škola vzdelávala žiakov v odboroch vzdelávania, ktoré sú na účely financovania zaradené do 3 kategórií stredných odborných škôl, tak škola poskytla osobitne údaje o teoretickom vzdelávaní (o počet učiteľov) a o praktickom vzdelávaní (o počte majstrov odbornej výchovy) za každú kategóriu strednej odbornej školy. Na základe pomeru mzdových nákladov na teoretické vyučovanie a na praktické vyučovanie sa následne určila hodnota koeficientu uvedeného v prílohe č. 13. Cieľom tohto postupu bolo stanoviť koeficienty čo najpresnejšie, aby školy dostali finančné prostriedky zodpovedajúce reálnym nákladov po odchode žiakov do systému duálneho vzdelávania.

Súčasne platný štátny vzdelávací program (rámcový učebný plán) a údaje zo zberu údajov (EDUZBER) niektoré informácie neposkytujú, napr. roky pedagogickej praxe, chýbajú pravidlá pre vznik viacodborových tried a podobne.

K Čl. II

Účinnosť predpisu sa navrhuje 1. septembra 2015 okrem 10. bodu, ktorého účinnosť sa navrhuje od 1.1.2016.